Oficialusis leidinys L 366 , 15/12/1992 p. 0010 - 0016

specialusis leidimas suomių kalba: skyrius 3 tomas 46 p. 0203

specialusis leidimas švedų kalba: skyrius 3 tomas 46 p. 0203



Komisijos reglamentas (EB) Nr. 3600/92 1992 m. gruodžio 11 d. nustatantis išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], ypač į jos 8 straipsnio 2 dalį, kadangi Komisija turi pradėti vykdyti programą, numatančią palaipsniui išnagrinėti veikliąsias medžiagas, esančias rinkoje, praėjus dvejiems metams nuo Direktyvos 91/414/EEB paskelbimo; kadangi dėl didelio iki tos datos rinkoje esančių veikliųjų medžiagų kiekio, buvo daroma jų atranka, derinant pavyzdwiui, sveikatos ir (arba) aplinkos aspektus, galimus likučius apdorotuose produktuose, preparatų, turinčių šių medžiagų, svarbą žemės ūkiui, visų akivaizdžių duomenų spragų (arba, priešingai, išsamaus patikslinto duomenų rinkinio buvimo), ir visų cheminių arba biologinių savybių panašumo aspektus; kadangi turėtų būti nustatytas ryšys tarp gamintojų, valstybių narių bei Komisijos ir kiekvienos šalies įsipareigojimai dėl programos įgyvendinimo; kadangi turi būti numatyta pranešimų pateikimo tvarka, pagal kurią suinteresuotieji gamintojai turėtų teisę pranešti Komisijai apie jų norą siekti, kad veiklioji medžiaga būtų įtraukta į Direktyvos I priedą, ir jų įsipareigojimą pateikti visą būtiną informaciją, leidžiančią tinkamai įvertinti veikliąją medžiagą ir priimti sprendimą atsižvelgiant į Direktyvos 91/414/EEB 5 straipsnyje nustatytus įtraukimo kriterijus; kadangi būtina apibrėžti pranešėjų įsipareigojimus dėl pateikiamos informacijos formato bei terminų ir institucijas gavėjas, kurioms pateikiama informacija; kadangi turi būti apibrėžti administraciniai padariniai, jei tie įsipareigojimai nebūtų įvykdyti; kadangi darant šį įvertinimą turėtų būti atsižvelgiama į techninę arba mokslinę informaciją apie galimą veikliosios medžiagos arba jos likučių pavojingą poveikį, kurią iki atitinkamo termino pateiktų visos kitos suinteresuotos šalys; kadangi įvertinimo tyrimai turėtų būti paskirstyti tarp valstybių narių kompetentingų institucijų; kadangi dėl tos priežasties kiekvienai veikliajai medžiagai turėtų būti paskirta valstybė narė ataskaitos rengėja, kuri glaudžiai bendradarbiaudama su kitų valstybių narių ekspertais turėtų ištirti ir įvertinti pateiktą informaciją ir pateikti Komisijai įvertinimo rezultatus bei rekomendaciją, koks turėtų būti sprendimas dėl nagrinėjamos veikliosios medžiagos; kadangi šiuo reglamentu nustatytos procedūros turėtų nepažeisti pagal kitus Bendrijos teisės aktus vykdomų procedūrų; kadangi, siekiant išvengti dvigubo darbo, visų pirma bandymų su stuburiniais gyvūnais, turi būti numatytos specialios nuostatos, skatinančios gamintojus pateikti bendrus dokumentų rinkinius; kadangi reglamentu numatytos procedūros neturėtų trukdyti vykdyti tyrimą ir imtis draudžiamųjų veiksmų pagal Tarybos direktyvą 79/117/EEB [2], su paskutiniais pakeitimais, padarytais Komisijos direktyva 91/188/EEB [3], jei Komisija gautų informacijos, įrodančios, kad gali būti įvykdyti Direktyvoje 79/117/EEB numatyti uždraudimo reikalavimai; kadangi priimant šį reglamentą atskirai tiriama tokia informacija apie atraziną ir kvintozeną; kadangi šiuo metu turi būti imtasi procedūrinių ir administracinių priemonių siekiant užtikrinti, kad veikliųjų medžiagų įvertinimas galėtų būti iš esmės pradėtas nuo Direktyvos 91/414/EEB įgyvendinimo datos; kadangi šiame reglamente numatytos priemonės atitinka Augalų sveikatos nuolatinio komiteto nuomonę, PRIĖMĖ ŠĮ REGLAMENTĄ: 1 straipsnis 1. Šiame reglamente nustatomos išsamios darbų programos, minėtos Direktyvos 91/414/EEB (toliau – Direktyva) 8 straipsnio 2 dalyje, pirmojo etapo įgyvendinimo taisyklės. Pirmasis etapas – tai medžiagų, išvardytų šio reglamento I priede, įvertinimas dėl jų galimo įtraukimo į Direktyvos 91/414/EEB I priedą. Direktyvos 6 straipsnio 2 ir 3 dalių bei 6 straipsnio 4 dalies antrosios pastraipos nuostatos šio reglamento I priede išvardytoms medžiagoms netaikomos tol, kol nebus baigtos procedūros, numatytos medžiagai pagal šį reglamentą. 2. Šis reglamentas turi būti taikomas nepažeidžiant: a) valstybių narių atliekamos peržiūros, visų pirma peržiūros dėl registracijos pratęsimo pagal Direktyvos 4 straipsnio 4 dalį; b) Komisijos peržiūros pagal Direktyvos 5 straipsnio 5 dalį; c) įvertinimo, daromo pagal Direktyvą 79/117/EEB. 2 straipsnis 1. Šiame reglamente "augalų apsaugos produktai", "medžiagos", "veikliosios medžiagos", "preparatai" ir "augalų apsaugos produkto registracija" turi Direktyvos 2 straipsnyje apibrėžtą prasmę. 2. Be to, šiame reglamente taikomi šie apibrėžimai: a) "gamintojas": - gamintojas arba Bendrijoje įsisteigęs asmuo, gamintojo paskirtas kaip jo vienintelis atstovas, jei veiklioji medžiaga pagaminta Bendrijoje, - Bendrijoje įsisteigęs asmuo ir gamintojo paskirtas kaip jo vienintelis atstovas arba, kai toks asmuo nebuvo paskirtas, veikliosios medžiagos atskirai arba jos preparato importuotojas (-ai) į Bendriją, jei veiklioji medžiaga pagaminta ne Bendrijoje; b) "komitetas" – Augalų sveikatos nuolatinis komitetas, minimas Direktyvos 19 straipsnyje. 3 straipsnis Valstybės narės turi paskirti instituciją, koordinuojančią jų bendradarbiavimą su gamintojais, kitomis valstybėmis narėmis ir Komisija, kuri iš esmės įgyvendintų darbų programą, minėtą Direktyvos 8 straipsnio 2 dalyje. Jos turi pranešti Komisijai paskirtos institucijos pavadinimą. 4 straipsnis 1. Visi gamintojai, norintys, kad šio reglamento I priede nurodyta veiklioji medžiaga arba jos visos druskos, esteriai arba aminai, būtų įtraukta į Direktyvos I priedą, per šešis mėnesius nuo šio reglamento įsigaliojimo turi apie tai pranešti Komisijai. Nepažeidžiant anksčiau paminėto straipsnio pirmosios dalies nuostatų, šio reglamento I priedo sąraše esančios medžiagos gamintojai privalo per tą patį laiką pranešti Komisijai apie tai, kad jie nebesiekia ją įtraukti į Direktyvos I priedą. 2. Pranešimas turi būti pateikiamas Komisijai, DG VI, rue de la Loi 200, B-1049 Brussels, pagal pranešimo pavyzdį, pateiktą šio reglamento II priede, užpildytas ir su įsipareigojimu, nurodytu pranešimo pavyzdžio 5 dalyje. 3. Visiems tiekėjams, kurie laiku nepraneša apie kurią nors straipsnio 1 dalyje nurodytą veikliąją medžiagą, straipsnio 1 dalyje minėtoje programoje bus leidžiama dalyvauti tik kartu su kitais pranešėjais apie tą veikliąją medžiagą, arba straipsnio 4 dalyje nurodytu atveju – teikiant pagalbą valstybei narei pranešėjai, gavus pirminių pranešėjų sutikimą. 4. Jei apie kurią nors veikliąją medžiagą nei vienas tiekėjas nepateikia pranešimo pagal straipsnio 2 dalį, Komisija per komitetą apie tai turi informuoti valstybes nares. Valstybės narės turi turėti galimybę pareikšti norą įtraukti veikliąją medžiagą į Direktyvos I priedą, jei pateikia pranešimą pagal II priede parodytą pavyzdį. Pranešimas Komisijai turi būti išsiųstas kiek įmanoma greičiau, bet ne vėliau kaip per šešis mėnesius nuo Komisijos informacijos gavimo dienos. Pranešimą pateikusi valstybė narė turi vykdyti gamintojo pareigas, kaip nustatyta šio reglamento 5–8 straipsniuose. 5. Jei taikant pirmiau aprašytą procedūrą gamintojas arba valstybė narė nepareiškė noro pasiekti, kad konkreti veiklioji medžiaga būtų įtraukta į Direktyvos I priedą, gali būti priimtas sprendimas tos veikliosios medžiagos neįtraukti pagal Direktyvos 8 straipsnio 2 dalies paskutinę pastraipą. 5 straipsnis 1. Komisija kartu su komitetu patikrina pranešimus, minimus 4 straipsnio 2 ir 4 dalyse. 2. Po 1 dalyje minėto patikrinimo Direktyvos 19 straipsnyje nustatyta tvarka priimami reglamento pavidalu pateikti sprendimai dėl: a) veikliųjų medžiagų, priimtų įvertinti dėl jų galimo įtraukimo į Direktyvos I priedą, sąrašo; b) valstybės narės ataskaitos rengėjos apie kiekvieną veikliąją medžiagą, įtrauktą į a punkte nurodytą sąrašą, paskyrimo. 3. Kai kurios straipsnio 2 dalies a punkte minimo sąrašo cheminės medžiagos, turinčios panašią struktūrą arba chemines savybes, gali būti grupuojamos; jei pranešime apie veikliąją medžiagą nurodomos kelios skirtingos sudėtys, dėl kurių gali skirtis toksikologinės savybės arba kurios gali turėti skirtingą poveikį aplinkai, jos gali būti išvardytos atskirai. 4. Apie kiekvieną įvertinti priimtą cheminę medžiagą straipsnio 2 dalyje minimame reglamente nurodomi: - visų gamintojų, pateikusių pranešimą pagal 2 straipsnį 1 dalį, pavadinimai, arba, jei tinka, valstybės narės, pateikusios pranešimą pagal 4 straipsnio 4 dalį, pavadinimas, - valstybė narės, paskirtos ataskaitos rengėja, pavadinimas, - galutinis terminas, iki kurio valstybei narei ataskaitos rengėjai reikia pateikti dokumentų rinkinius, minimus šio reglamento 6 straipsnyje, paprastai nustatant 12 mėnesių laikotarpį, per kurį būtų surinkti dokumentai ir visos suinteresuotos šalys pateiktų mokslinę bei techninę informaciją apie medžiagos arba jos likučių galimą pavojingą poveikį žmonių ir (arba) gyvūnų sveikatai ir (arba) aplinkai. 5. Jei darant šio reglamento 6, 7 ir 8 straipsnyje minimą pakartotinį įvertinimą paaiškėja, kad tarp valstybių narių ataskaitų rengėjų atsakomybė paskirstyta netolygiai, konkrečiai veikliajai medžiagai Direktyvos 19 straipsnyje nustatyta tvarka gali būti nuspręsta paskirti kitą valstybę narę. 6 straipsnis 1. Iki termino, numatyto 5 straipsnio 4 dalies trečiojoje įtraukoje, pranešėjai, nurodyti tame straipsnyje minėtame reglamente, apie kiekvieną veikliąją medžiagą atskirai arba kartu turi pateikti valstybės narės ataskaitos rengėjos paskirtai institucijai: a) dokumentų rinkinio santrauką, minimą šio straipsnio 2 dalyje, ir b) pilną dokumentų rinkinį, minimą šio straipsnio 3 dalyje. Be to, šią informaciją jie pasiunčia ekspertams, kaip nurodyta 7 straipsnio 2 dalyje, ir, jei būtų pareikalauta, kiekvienos valstybės narės kompetentingai institucijai, minimai 3 straipsnyje. Jei 5 straipsnio 4 dalyje numatytame reglamente apie kurią nors medžiagą nurodyti keli pranešimai, atitinkami pranešėjai imasi visų tinkamų priemonių, kad dokumentų rinkiniai būtų pateikti kartu, kaip tai nurodyta pirmoje pastraipoje. Jei dokumentų rinkinį pateikia ne visi atitinkami pranešėjai, tai nepadarę nurodo, kiek buvo įdėta pastangų jį pateikti, ir priežastis, kodėl kai kurie gamintojai nedalyvavo. 2. Dokumentų rinkinio santrauką sudaro: a) pranešimo kopija; jei bendrą paraišką daro keli gamintojai, pranešimų, padarytų pagal 4 straipsnį, kopijos ir pavardė asmens, kurį atitinkami gamintojai paskyrė atsakingu už bendrą dokumentų rinkinį ir jo tolesnį tvarkymą pagal šį reglamentą; b) veikliosios medžiagos naudojimo sąlygos, kurias rekomenduojama nagrinėti siekiant įtraukti į Direktyvos I priedą; c) turimos bandymų santraukos bei rezultatai pagal kiekvieną Direktyvos II priedo punktą ir bandymus vykdžiusio asmens arba instituto pavadinimas; ta pati informacija pagal kiekvieną Direktyvos III priedo punktą, reikalinga įvertinant Direktyvos 5 straipsnyje nurodytus kriterijus ir taikoma vienam arba keliems preparatams, kurie būtų tipiški b pastraipoje nurodytoms naudojimo sąlygoms; d) kai nėra informacijos, nurodytos tam tikruose c pastraipos punktuose: - pagal įvadines Direktyvos II ir III priedų nuostatas – moksliniai arba techniniai argumentai, įrodantys, kad veikliajai medžiagai įvertinti pagal Direktyvos 5 straipsnyje nurodytus kriterijus informacija nėra būtina, - arba dokumentų rinkinį pateikiančio gamintojo ar gamintojų įsipareigojimas trūkstamą informaciją atsiųsti vėliau; turi būti pateiktas išsamus laiko grafikas ir dokumentai, įrodantys, kad įsipareigojimas gali būti įvykdytas. 3. Pilną dokumentų rinkinį sudaro protokolai ir išsamios tyrimų ataskaitos, kuriose būtų visa straipsnio 2 dalies c punkte nurodyta informacija. 4. Jei straipsnio 1 dalyje minimi kurios nors veikliosios medžiagos dokumentų rinkiniai neišsiunčiami iki termino, nurodyto 5 straipsnio 4 dalies c punkte, arba atsiųsti dokumentų rinkiniai akivaizdžiai neatitinka reikalavimų, nurodytų šio straipsnio 2 ir 3 dalyse, valstybė narė ataskaitos rengėja apie tai praneša Komisijai, nurodydama pranešėjų pateiktas pateisinamas priežastis. 5. Atsižvelgdama į valstybės narės ataskaitos rengėjos ataskaitą, minimą 4 straipsnyje, Komisija pateikia komitetui sprendimo projektą neįtraukti veikliąją medžiagą į Direktyvos I priedą pagal Direktyvos 8 straipsnio 2 dalies paskutinę pastraipą, išskyrus kai: - buvo nustatytas naujas terminas pateikti dokumentų rinkinį, atitinkantis straipsnio 2 ir 3 dalių reikalavimus; naujas terminas skiriamas tik tokiu atveju, jei būtų įrodyta, kad vėluojama norint pateikti bendrus dokumentų rinkinius arba dėl force majeure aplinkybių, - valstybė narė praneša Komisijai apie jos norą siekti, kad veiklioji medžiaga būtų įtraukta į Direktyvos I priedą, ir jos pasirengimą užtikrinti šio straipsnio 1 dalyje minimų dokumentų rinkinių sudarymą ir vykdyti pranešėjo pareigas, kaip nustatyta šio reglamento 7 ir 8 straipsnyje. 7 straipsnis 1. Paskirtoji valstybė narė ataskaitos apie kiekvieną veikliąją medžiagą rengėja: a) patikrina dokumentų rinkinius, minimus 6 straipsnio 2 ir 3 dalyse, jų gavimo iš atitinkamo pranešėjo arba pranešėjų tvarką, ir visą kitą informaciją, nurodytą 5 straipsnio 4 dalies trečiojoje įtraukoje, bei visą kitą turimą informaciją; jei apie vieną veikliąją medžiagą yra pateikti keli dokumentų rinkiniai, jų tikrinimo tvarka nustatoma pagal paskutinį pateiktą dokumentų rinkinį; b) iš karto po dokumentų rinkinio patikrinimo užtikrina, kad pranešėjai kitoms valstybėms narėms ir Komisijai pateiktų patikslintą dokumentų rinkinio santrauką; c) kiek įmanoma greičiau, bet ne vėliau kaip per 12 mėnesių nuo dokumentų rinkinio, minimo 6 straipsnio 2 ir 3 dalyse, gavimo pateikia Komisijai dokumentų rinkinio įvertinimo ataskaitą, įskaitant rekomendaciją: - įtraukti veikliąją medžiagą į Direktyvos I priedą, išdėstant įtraukimo sąlygas, - pašalinti veikliąją medžiagą iš rinkos, - sustabdyti veikliosios medžiagos pateikimą į rinką, paliekant galimybę iš naujo peržiūrėti veikliosios medžiagos įtraukimą į I priedą, pateikus papildomų bandymų rezultatus arba ataskaitoje nurodytą papildomą informaciją, arba - atidėti bet kurį sprendimą dėl galimo įtraukimo ir laukti papildomų bandymų rezultatų arba ataskaitoje nurodytos informacijos pateikimo. 2. Pradėjusi straipsnio 1 dalies a punkte minimą tikrinimą, valstybė narė ataskaitos rengėja gali paprašyti, kad pranešėjai patobulintų dokumentų rinkinį arba jį papildytų. Be to, valstybė narė, darydama patikrinimą, dėl viso dokumento rinkinio arba jo dalies gali konsultuotis su kitų valstybių narių ekspertais, kuriuos atitinkamoms valstybėms narėms pasiūlius patvirtina Komisija. 3. Gavusi dokumentų rinkinio santrauką ir straipsnio 1 dalyje minimą ataskaitą, Komisija dokumentų rinkinį ir ataskaitą perduoda tikrinti Augalų sveikatos nuolatiniam komitetui. Po tikrinimo Komisija, nepažeisdama pasiūlymų, kuriuos ji gali pateikti, kad iš dalies būtų keičiamas Direktyvos 79/117/EEB priedas, komitetui pateikia direktyvos, pagal kurią veiklioji medžiaga būtų įtraukta į Direktyvos I priedą, ir kuri nustatytų (jei tinka) tokio įtraukimo sąlygas, projektą, priešingu atveju, sprendimo, kuriuo ta veiklioji medžiaga pagal Direktyvos 8 straipsnio 2 dalies paskutinę pastraipą neįtraukiama į Direktyvos I priedą, projektą. 4. Tačiau jei po patikrinimo, minimo straipsnio 3 dalyje, reikia pateikti tam tikrų papildomų bandymų rezultatus arba papildomą informaciją, Komisija nustato: - terminą, per kurį atitinkami rezultatai arba informacija turi būti pateikta valstybei narei ataskaitos rengėjai ir ekspertams, paskirtiems pagal šio straipsnio 2 dalį, - terminą, per kurį atitinkami pranešėjai turi pranešti valstybei narei ataskaitos rengėjai ir Komisijai apie jų įsipareigojimą pateikti reikiamus rezultatus arba informaciją iki pirmojoje įtraukoje nustatyto termino. 5. Komisija pateikia komitetui sprendimo dėl neįtraukimo į I priedą pagal Direktyvos 8 straipsnio 2 dalies paskutiniąją pastraipą projektą, jei: - atitinkami pranešėjai nepranešė apie tai, kad jie įsipareigoja pateikti reikiamus rezultatus iki termino, nurodyto straipsnio 4 dalies antrojoje įtraukoje, - valstybė narė ataskaitos rengėja pranešė Komisijai, kad iki nustatyto termino nebuvo pateikti straipsnio 4 dalies pirmojoje įtraukoje nurodyti rezultatai. 8 straipsnis 1. Gavusi papildomų bandymų rezultatus arba papildomą informaciją, valstybė narė ataskaitos rengėja turi: a) ją patikrinti, susiejant su jau pateikto atitinkamos veikliosios medžiagos dokumentų rinkinio rezultatais; b) iš karto po tokio tikrinimo užtikrinti, kad papildomų bandymų ir tokių bandymų rezultatų santrauką arba papildomą informaciją pranešėjas išsiųstų kitoms valstybėms narėms ir Komisijai; c) kiek įmanoma greičiau, bet ne vėliau kaip per devynis mėnesius nuo rezultatų arba informacijos gavimo, perduoti Komisijai viso dokumento rinkinio įvertinimo ataskaitą, įskaitant rekomendaciją: - įtraukti veikliąją medžiagą į Direktyvos I priedą, išdėstant įtraukimo sąlygas, - jei medžiaga jau yra įtraukta į I priedą, įtraukimo sąlygas palikti nepakeistas arba iš dalies pakeisti, arba - pašalinti veikliąją medžiagą iš rinkos, arba - laikinai nutraukti veikliosios medžiagos pateikimą į rinką, paliekant galimybę iš naujo peržiūrėti veikliosios medžiagos įtraukimą į Direktyvos I priedą, pateikus tam tikrus papildomus bandymus arba papildomos informacijos, kad būtų galima išsiaiškinti visus negalutinai išspręstus klausimus dėl papildomų bandymų arba papildomos informacijos, pateiktos pagal 7 straipsnio 4 dalį, - arba atidėti sprendimo priėmimą, jei papildomų bandymų rezultatai arba informacija neleidžia padaryti galutinių išvadų, laukiant tam tikrų papildomų bandymų, kurie padėtų išsiaiškinti negalutinai išspręstus klausimus dėl papildomų bandymų, pateiktų pagal 7 straipsnio 4 dalį. 2. 7 straipsnio 2 dalyje numatyta tvarka taikoma patikrinimams, kurie minimi šio straipsnio pirmos dalies a punkte. 3. Gavusi straipsnio 1 dalyje minimą santrauką ir ataskaitą, Komisija ją perduoda komitetui, kad pastarasis ją galėtų patikrinti atsižvelgiant į tikrinimą, darytą pagal 7 straipsnio 3 dalies pirmąją pastraipą. Po šio tikrinimo Komisija, nepažeisdama jokių pasiūlymų, kuriuos ji gali pateikti, kad iš dalies būtų keičiamas Direktyvos 79/117/EEB priedas, komitetui pateikia sprendimo, kuriuo veiklioji medžiaga būtų įtraukta į Direktyvos I priedą, ir nustatančio (jei tinka) įtraukimo sąlygas, projektą, priešingu atveju, sprendimo projektą, kuriuo ta veiklioji medžiaga pagal Direktyvos 8 straipsnio 2 dalies paskutinę pastraipą neįtraukiama į jos I priedą. Jei veiklioji medžiaga jau yra įtraukta į minėto priedo sąrašą, sprendimo projektas gali iš dalies pakeisti įtraukimą apsprendžiančias sąlygas. 4. Jei po komiteto tikrinimo, minimo straipsnio 3 dalies pirmojoje pastraipoje, išaiškėja, kad būtina turėti papildomų bandymų rezultatus, taikomos 7 straipsnio 4 ir 5 dalių bei 8 straipsnio 1 dalies nuostatos. Tokiais atvejais Komisija atitinkamiems pranešėjams nurodo išsamias reikalavimo daryti papildomus bandymus priežastis. 9 straipsnis Jei dėl medžiagos, nurodytos I priede, Komisija pateikia pasiūlymą visiškai uždrausti pagal Direktyvą 79/117/EEB, šiame reglamente numatyti terminai turi būti atidėti laukiant sprendimo dėl šio pasiūlymo priėmimo. Jei Taryba nusprendžia visiškai uždrausti medžiagą Direktyvos 79/117/EEB priede, procedūra pagal šį reglamentą yra nutraukiama. 10 straipsnis Šis reglamentas įsigalioja 1993 m. vasario 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1992 m. gruodžio 11 d. Komisijos vardu Ray Mac Sharry Komisijos narys [1] OL L 230, 1991 8 19, p. 1, su pataisa, padaryta OL L 170, 1992 6 25, p. 40. [2] OL L 33, 1979 2 8, p. 36, [3] OL L 92, 1991 4 13, p. 42. -------------------------------------------------- I PRIEDAS MEDŽIAGŲ, ĮTRAUKTŲ Į DARBŲ PROGRAMOS, NUMATYTOS DIREKTYVOS 91/414/EEB 8 STRAIPSNIO 2 DALYJE, PIRMĄJĮ ETAPĄ, SĄRAŠAS Pavadinimas 1. Acefatas 2. Metamidofosas 3. Aldikarbas 4. Amitrazas 5. Azinfos etilas 6. Azinfos metilas 7. Karbendazimas 8. Benomilas 9. Tiofanat metilas 10. Chlorpirifosas 11. Chlorpirifos metilas 12. Ciflutrinas 13. Beta ciflutrinas 14. Cihalotrinas 15. Lambda cihalotrinas 16. Cipermetrinas 17. Alfa cipermetrinas 18. DNOK 19. Deltametrinas 20. Dinoterbas 21. Endosulfanas 22. Fentionas 23. Fenvaleratas 24. Esfenvaleratas 25. Lindanas 26. Parationas 27. Paration metilas 28. Permetrinas 29. Benalaksilas 30. Metalaksilas 31. Chlorotalonilas 32. Dinokapas 33. Fenarimolis 34. Fentin acetatas 35. Fentino hidroksidas 36. Flusilazolas 37. Imazalilas 38. Mankozebas 39. Manebas 40. Cinebas 41. Metiramas 42. Propinebas 43. Tiramas 44. Ferbamas 45. Ciramas 46. Propikonazolas 47. Pirazofosas 48. Kvintozenas 49. Tiabendazolas 50. Vinklozolinas 51. Procimidonas 52. Iprodionas 53. Chlozolinatas 54. Chlorprofamas 55. Profamas 56. Daminozidas 57. Maleino rūgšties hidrazidas 58. Teknazenas 59. Alachloras 60. Amitrolas (aminotriazolas) 61. Atrazinas 62. Simazinas 63. Bentazonas 64. Chlorotoluronas 65. 2,4-D 66. 2,4-DB 67. Etofumezatas 68. Fluroksipiras 69. Glifosatas 70. Joksinilas 71. Bromoksinilas 72. Izoproturonas 73. MCPA 74. MCPB 75. Mekopropas 76. Mekopropas P 77. Metsulfuronas 78. Tifensulfuronas 79. Triasulfuronas 80. Molinatas 81. Monolinuronas 82. Linuronas 83. Parakvatas 84. Dikvatas 85. Pendimetalinas 86. Desmedifamas 87. Fenmedifamas 88. Propizamidas 89. Piridatas 90. Varfarinas -------------------------------------------------- II PRIEDAS PAVYZDYS Pranešimas apie veikliąją medžiagą pagal Reglamento (EEB) Nr. 3600/92 4 straipsnio 1 dalį 1. Pranešėjo identifikavimo duomenys 1.1. Veikliosios medžiagos gamintojas (pavadinimas, adresas, įskaitant gamyklos vietą): 1.2. Kompanija pranešėja (pavadinimas, adresas, ir t.t) (jei kita nei 1.1): 1.2.a. Veikia kaip: - gamintojo paskirtas vienintelis atstovas, - importuotojas, gamintojo nepaskirtas kaip vienintelis atstovas. 1.3. (Fizinio) asmens, atsakingo už pranešimą ir kitus įsipareigojimus, atsirandančius pagal Reglamentą (EEB) Nr. 3600/92, pavardė. 1.3.1. Susirašinėjimo adresas: 1.3.2. a) Telefono Nr.: b) Telekso Nr.: c) Telefakso Nr.: 1.3.3. a) Asmuo ryšiams: b) Kitas asmuo ryšiams: 2. Identifikavimą lengvinanti informacija 2.1. Siūlomas pavadinimas arba ISO priimtas ir sinonimai, nurodant, jei tinka, visas gamintojo gaminamas druskas, esterius. 2.2. Cheminis pavadinimas (IUPAC nomenklatūra). 2.3. Gamintojo kuriamos serijos kodo numeris (-iai). 2.4. CAS, CIPAC ir EEB numeriai (jei turi). 2.5. Empirinė ir struktūrinė formulė, molekulinė masė. 2.6. Veikliosios medžiagos grynumo specifikacija g/kg arba g/l, kaip tinka. 2.7. Izomerų identiškumas, priemaišos ir priedai (pvz., stabilizatoriai), kartu su struktūrine formule ir galimas diapazonas išreikštas g/kg arba g/1. 3. Informacija apie naudojimo sąlygas, numatytas įtraukiant į I priedą, ir remiamas pareiškėjo 3.1. Paskirtis, pvz., fungicidas, herbicidas, insekticidas, repelentas, augimo reguliatorius. 3.2. Numatyta naudojimo sritis, pvz., laukas, šiltnamis, maisto arba pašarų saugykla, sodas prie namų. 3.3. Visos specifinės sveikatos, žemės ūkio, augalų sveikatos arba aplinkos sąlygos, kuriomis veiklioji medžiaga turėtų arba neturėtų būti naudojama. 3.4. Naikinami kenkėjai ir saugomos arba apdorojamos kultūros arba produktai. 4. Informacija apie pranešėjui žinomus leistinus naudojimo atvejus 4.1. Šalys, kuriose registruota (EB). 4.2. Šalys, kuriose registruota (ne EB). 4.3. EB registruoti naudojimo atvejai, įskaitant visas atitinkamas sąlygas. 4.4. Preparatų pavadinimas, tipas (GIFAP/FAO kodas) ir veikliosios medžiagos kiekis (g/kg arba g/1). 5. Įsipareigojimas pateikti dokumentų rinkinį Pranešėjas patvirtina, kad pirmiau pateikta informacija yra tikra ir teisinga. Jis per 12 mėnesių nuo Komisijos sprendimo, numatyto šio reglamento 5 straipsnio 4 dalyje, priėmimo sutinka pateikti paskirtosios valstybės narės ataskaitos rengėjos kompetentingai institucijai dokumentų rinkinius, kaip nustatyta Reglamento (EEB) Nr. 3600/92 6 straipsnyje. Jei šiame sprendime nurodyti keli pranešėjai apie šią veikliąją medžiagą, pranešėjas sutinka dėti visas įmanomas pastangas pateikti kartu su kitais pranešėjais vieną dokumentų rinkinį. Parašas (asmens, įgalioto atstovauti kompaniją, minimą 1.1 punkte). --------------------------------------------------